CELEX: 32016D1859
Language: hr
Date: 2016-10-13 00:00:00
Title: Odluka Vijeća (EU) 2016/1859 od 13. listopada 2016. o Trostranom socijalnom samitu za rast i zapošljavanje te stavljanju izvan snage Odluke 2013/174/EZ

20.10.2016   
            
            
               HR
            
            
               Službeni list Europske unije
            
            
               L 284/27
            
         ODLUKA VIJEĆA (EU) 2016/1859
   od 13. listopada 2016.
   o Trostranom socijalnom samitu za rast i zapošljavanje te stavljanju izvan snage Odluke 2013/174/EZ
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 352.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   nakon prosljeđivanja nacrta zakonodavnog akta nacionalnim parlamentima,
   u skladu s posebnim zakonodavnim postupkom,
   budući da:
   
               (1)
            
            
               Člankom 3. stavkom 3. Ugovora o Europskoj uniji (UEU) predviđa se da je jedan od ciljeva Unije rad na stvaranju visoko konkurentnog socijalnog tržišnog gospodarstva koje za cilj ima punu zaposlenost i društveni napredak.
            
         
               (2)
            
            
               Pri definiranju i provedbi svojih politika i aktivnosti, Unija treba uzeti u obzir njihovu socijalnu dimenziju, posebno zahtjeve povezane s promicanjem visoke razine zaposlenosti, jamstvom primjerene socijalne zaštite, borbom protiv socijalne isključenosti te visokom razinom obrazovanja, osposobljavanja i zaštite ljudskog zdravlja, u skladu s člankom 9. Ugovora o funkcioniranju Europske unije (UFEU).
            
         
               (3)
            
            
               Unija prepoznaje i promiče ulogu socijalnih partnera na svojoj razini i olakšava dijalog između njih, poštujući u isto vrijeme njihovu autonomiju u skladu s člankom 152. UFEU-a. Kako bi se promicalo usklađivanje na visokoj razini s europskim socijalnim partnerima o cjelokupnoj strategiji koju je izradilo Europsko vijeće održano u Lisabonu 23 i 24. ožujka 2000., Odlukom Vijeća 2003/174/EZ (1) uspostavljen je Trostrani socijalni samit za rast i zapošljavanje („Samit”). Samit je sada priznat u članku 152. UFEU-a kao sastavni element socijalnog dijaloga na razini Unije.
            
         
               (4)
            
            
               Unija i njezine države članice obvezale su se surađivati unutar okvira strategije Europa 2020. koja je integrirana strategija osmišljena kako bi se osnažio potencijal Unije za rast i radna mjesta tijekom razdoblja 2010. – 2020. („strategija Europa 2020.”). Cilj je strategije Europa 2020. povećati koordinaciju između nacionalnih politika i politika Unije. Osim toga, Unija je prepoznala potrebu za osnaživanjem vlasništva socijalnih partnera u strategiji i njihove uključenosti u nju kako bi se socijalnim partnerima omogućilo da aktivno doprinose provedbi ciljeva te strategije.
            
         
               (5)
            
            
               Uredbom (EU) br. 1175/2011 Europskog parlamenta i Vijeća (2) naglašava se da su socijalni partneri u okviru Europskog semestra, prema potrebi, uključeni u glavna pitanja u pogledu politika u skladu s odredbama UFEU-a te nacionalnim pravnim i političkim mehanizmima.
            
         
               (6)
            
            
               U svojim zaključcima od 28. lipnja 2013. Europsko vijeće primilo je na znanje da je potrebno ojačati socijalnu dimenziju Ekonomske i monetarne unije i u tom kontekstu istaknuti ključne uloge socijalnih partnera i socijalnog dijaloga. U skladu s tim, Komisija se u svojoj Komunikaciji od 2. listopada 2013. pod nazivom „Jačanje socijalne dimenzije Ekonomske i monetarne unije” bavila pitanjem promicanja socijalnog dijaloga na nacionalnoj razini i razini Unije te je najavila prijedlog za preispitivanje Odluke 2003/174/EZ uputivši na Samit kao priliku za uključivanje socijalnih partnera u postupak Europskog semestra.
            
         
               (7)
            
            
               Od njegove uspostave na temelju Odluke 2003/174/EZ, Samit je ispunio svoju ključnu ulogu koja se sastoji u omogućavanju usklađivanja na visokoj razini. Pozitivno je pridonio razvoju socijalnog dijaloga na razini Unije u okviru Lisabonske strategije za razdoblje 2000. – 2010. te u okviru strategije Europa 2020.
            
         
               (8)
            
            
               U zajedničkoj Izjavi o uključivanju socijalnih partnera u europsko gospodarsko upravljanje od 24. listopada 2013., koju su ispred radnika potpisali Europska konfederacija sindikata (ETUC), a ispred poslodavaca Konfederacija europske poslovne zajednice (BUSINESSEUROPE), Europski centar za poslodavce i poduzeća koja pružaju javne usluge (CEEP) i Europska udruga obrtnika te malih i srednjih poduzetnika (UEAPME), europski socijalni partneri pozvali su na koherentan postupak konzultacija socijalnih partnera u kontekstu Europskog semestra te su potvrdili svoju potporu Samitu.
            
         
               (9)
            
            
               Zadaci Samita i članstvo u njemu trebali bi biti prilagođeni kako bi se uzele u obzir institucionalne promjene uvedene Ugovorom iz Lisabona, posebno stvaranje dužnosti predsjednika Europskog vijeća, kako je utvrđeno u članku 15. UEU-a.
            
         
               (10)
            
            
               Ovom Odlukom ne dovode se u pitanje organizacija i djelovanje nacionalnih sustava industrijskih odnosa i socijalnog dijaloga.
            
         
               (11)
            
            
               Za donošenje ove Odluke UFEU-om nisu predviđene druge ovlasti osim onih iz članka 352. UFEU-a.
            
         
               (12)
            
            
               Odluku 2003/174/EZ bi stoga trebalo staviti izvan snage,
            
         DONIJELO JE OVU ODLUKU:
   Članak 1.
   Zadaća
   Zadaća Trostranog socijalnog samita za rast i zapošljavanje je, u skladu s UFEU-om i UEU-om i na odgovarajući način uzimajući u obzir ovlasti institucija i tijela Unije, osigurati neprekidno usklađivanje između Europskog vijeća, Vijeća, Komisije i socijalnih partnera. Samit europskim socijalnim partnerima omogućava da, u kontekstu svojeg socijalnog dijaloga, doprinose raznim sastavnicama strategije Unije za rast i stvaranje radnih mjesta. On olakšava sinergiju između djelovanja Europskog vijeća, Vijeća, Komisije i socijalnih partnera koja su usmjerena k promicanju rasta, visoke razine zaposlenosti, jamčenju primjerene socijalne zaštite, borbi protiv socijalne isključenosti te visokoj razini obrazovanja, osposobljavanja i zaštite ljudskog zdravlja. S tim ciljem, Samit se oslanja na rad i rasprave između Vijeća, Komisije i socijalnih partnera u različitim forumima za usklađivanje o gospodarskim i socijalnim pitanjima te pitanjima zapošljavanja.
   Članak 2.
   Članstvo
   1.   Samit se sastoji od predsjednikâ Europskog vijeća i Komisije, trenutačnog predsjedništva Vijeća predstavljenog na najvišoj razini, dva sljedeća predsjedništva Vijeća i socijalnih partnera. Ministri triju predsjedništava Vijeća i povjerenik koji su odgovorni za područje zapošljavanja i socijalne skrbi također sudjeluju u radu Samita. Ovisno o dnevnom redu, drugi ministri triju predsjedništava Vijeća i drugi povjerenici također mogu biti pozvani da sudjeluju u radu Samita.
   2.   Predstavnici socijalnih partnera podijeljeni su u dva izaslanstva jednake veličine od kojih prvo broji deset predstavnika radnika, a drugo deset predstavnika poslodavaca, pri čemu se u obzir uzima potreba za osiguravanjem uravnoteženog broja muškaraca i žena.
   3.   Oba se izaslanstva sastoje od predstavnika europskih međuindustrijskih organizacija koje zastupaju bilo opće interese ili specifičnije interese nadzornog i rukovodećeg osoblja te malih i srednjih poduzetnika na europskoj razini.
   Tehničku koordinaciju za izaslanstvo radnika osigurava Europska konfederacija sindikata (ETUC), a za izaslanstvo poslodavaca Konfederacija europske poslovne zajednice (BUSINESSEUROPE). ETUC i BUSINESSEUROPE osiguravaju da mišljenja izražena u doprinosima specifičnih i sektorskih organizacija budu u potpunosti uzeta u obzir te da, kada je to potrebno, uključe predstavnike nekih od tih organizacija u svoja izaslanstva.
   Članak 3.
   Priprema
   1.   Dnevni red Samita zajednički utvrđuju Vijeće, Komisija i međuindustrijske organizacije radnika i poslodavaca koje sudjeluju u radu Samita. U tu se svrhu između Vijeća, Komisije, ETUC-a i organizacije BUSINESSEUROPE održavaju pripremni sastanci.
   2.   Pitanja na dnevnom redu raspravljaju se na sastancima sastava Vijeća za zapošljavanje, socijalnu politiku, zdravlje i zaštitu potrošača, na temelju doprinosa njihovih pripremnih tijela prema potrebi.
   3.   Poslove tajništva za Samit obavlja Komisija. Tajništvo posebno osigurava pravodobnu distribuciju dokumenata. U svrhu pripreme i organizacije sastanaka, tajništvo Samita uspostavlja odgovarajuće kontakte s ETUC-om i organizacijom BUSINESSEUROPE, koje su obje odgovorne za koordinaciju svojih izaslanstava.
   Članak 4.
   Djelovanje
   1.   Samit se sastaje najmanje dvaput godišnje. Sastanci se održavaju prije odgovarajućih proljetnih i jesenskih sjednica Europskog vijeća.
   2.   Predsjednik Europskog vijeća i predsjednik Komisije zajedno predsjedaju Samitom, uz sudjelovanje trenutačnog predsjedništva Vijeća.
   3.   Sastanke Samita sazivaju zajednički predsjednici na vlastitu inicijativu, uz savjetovanje sa socijalnim partnerima.
   4.   Predsjednik Europskog vijeća o raspravama i ishodima Samita podnosi izvješće Europskom vijeću.
   Članak 5.
   Informacije
   Zajednički predsjednici sastavljaju sažetak rasprava sa Samita kako bi se o njima informiralo odgovarajuće sastave Vijeća, Europski parlament i opću javnost.
   Članak 6.
   Stavljanje izvan snage
   Odluka 2003/174/EZ stavlja se izvan snage s učinkom od 21. listopada 2016.
   Članak 7.
   Stupanje na snagu
   Ova Odluka stupa na snagu dan nakon objave u Službenom listu Europske unije.
   
      Sastavljeno u Luxembourgu 13. listopada 2016.
      
         
            Za Vijeće
         
         
            Predsjednik
         
         J. RICHTER
      
   
   
      (1)  Odluka Vijeća 2003/174/EZ od 6. ožujka 2003. o uspostavi Trostranog socijalnog samita za rast i zapošljavanje (SL L 70, 14.3.2003., str. 31.).
   
      (2)  Uredba (EU) br. 1175/2011 Europskog parlamenta i Vijeća od 16. studenoga 2011. o izmjeni Uredbe (EZ) br. 1466/97 o jačanju nadzora stanja proračuna i nadzora i koordinacije ekonomskih politika (SL L 306, 23.11.2011., str. 12.).